ORDE do 15 de maio de 2009 sobre a aprobación definitiva da modificación puntual do Plan Xeral de Ordenación Municipal do Concello de Boiro (A Coruña), relativa á adaptación dos usos permitidos en solo rústico ás determinacións da Lei 9/2002, de ordenación urbanística e protección do medio rural de Galicia.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 02/07/2009

O Concello de Boiro remite a modificación puntual referida para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (LOUG).
I. Antecedentes.
Boiro conta cun plan xeral aprobado definitivamente polo concello o 20-5-2003, ao abeiro da disposición transitoria terceira da LOUG.
A modificación proposta foi aprobada inicialmente polo pleno do Concello o 11-12-2007. Sometida a información pública polo prazo de dous meses, non foi recibida ningunha alegación, segundo o certificado do secretario do concello do 16-4-2008 incluído no expediente.
A Dirección Xeral de Desenvolvemento Sostible da Xunta de Galicia, por decisión do 14-8-2008, declarou a innecesariedade de someter a modificación puntual ao procedemento de avaliación ambiental estratéxica.
No expediente constan, entre outros:
Informe xurídico municipal do 4-9-2008.
Informe favorable da Dirección Xeral de Patrimonio Cultural do 14-10-2008.
Informe técnico municipal respecto da conformidade da modificación coa lexislación vixente e da calidade técnica da ordenación proxectada, do 11-2-2009.
Informe favorable da Dirección Xeral de Obras Públicas da CPTOPT, do 8-5-2008.
Informe favorable da Dirección Xeral de Sustentabilidade da Costa e o Mar do Ministerio de Medio Ambiente, e Medio Rural e Mariño do 19-12-2008.
Informe da Dirección Xeral de Montes e Industrias Forestais da Consellería do Medio Rural, do 23-12-2008.
Informe favorable da Dirección Xeral de Ordenación do Territorio e Urbanismo, en materia de costas, do 18-12-2008.
A modificación foi aprobada provisoriamente polo pleno do Concello o 11-9-2008.
O concello remite á Xunta de Galicia, por medio de escrito do 31-10-2008, o expediente administrativo tramitado, para os efectos da súa aprobación definitiva.
Mediante escrito que tivo entrada no rexistro da Xunta de Galicia no 16-2-2009, o concello cumpriu o requirimento de documentación formulado polo Servizo de Urbanismo da Coruña para a emenda das deficiencias detectadas na anteriormente remitida (artigo 86.1º.d) da Lei 9/2002).
II. Consideracións e fundamentación.
II.1. Con data do 14-5-2009, a Secretaría Xeral de Ordenación do Territorio e Urbanismo elevou un informe-proposta de resolución, en que se sinala o seguinte:
Ámbito e obxecto da modificación.
A modificación ten por obxecto incorporar á regulación de usos en solo rústico do plan xeral os usos que contempla a LOUG coa finalidade de poder autorizar, entre outros usos, equipamentos públicos neste solo.
Para estes efectos, o proxecto cínguese á modificación da regulación contida no capítulo 16 da normativa do plan xeral de Boiro «Normativa específica do solo rústico», nos aspectos relativos a «réxime, uso, procedemento e condicións xerais para a edificación en solo rústico», que por mor desta modificación pasarían a adaptarse ao disposto no texto vixente da LOUG.
Ademais, establécese unha regulación particular de usos nas diferentes categorías de solo rústico afectados pola delimitación dos contornos de protección dos elementos sinalados no catálogo de plan xeral.
Razóns de interese público que motivan a modificación.
Os motivos invocados no proxecto, referidos fundamentalmente á incorporación de novos usos no solo rústico que permitan a implantación de equipamentos públicos autorizables pola lexislación urbanística, son conceptuables como razóns de interese público para os efectos do artigo 94.1º da LOUG.
Análise da proposta.
A modificación substitúe na súa normativa o contido do actual artigo 16 «Normativa específica do solo rústico» do PXOM, polo réxime xeral do solo rústico establecido nos artigos 31 a 44 da LOUG, que transcribe literalmente.
Doutra banda, na memoria recóllense as limitacións de utilización impostas no informe sectorial en materia de patrimonio cultural, aplicables nos ámbitos de solo rústico afectados pola delimitación dos contornos de protección dos elementos sinalados no catálogo do plan xeral.
Informes sectoriais.
Puido comprobarse a integridade documental do expediente da modificación puntual.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 3 do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, a competencia para resolver sobre a aprobación definitiva dos plans xerais de ordenación municipal corresponde ao conselleiro de Medio Ambiente, Territorio e Infraestruturas.
III. Resolución.
Visto canto antecede,
RESOLVO:
Primeiro.-Outorgar a aprobación definitiva á modificación puntual do plan xeral de ordenación municipal do Concello de Boiro, relativa á estrita adaptación dos usos en solo rústico ás determinacións ao respecto establecidas na LOUG nos termos da súa disposición transitoria primeira.1.f.
Os réximes de protección serán os derivados da aplicación desa lexislación urbanística; deixando constancia expresa de que as estipulacións introducidas na memoria, como resultados do informe da Dirección Xeral de Patrimonio Cultural do 14 de outubro de 2008, relativas ás posibilidades de utilización no solo rústico dos contornos de protección dos elementos incluídos no catálogo do plan xeral, terán en todo caso a consideración dunha limitación a maiores das establecidas no artigo 38 da LOUG para o solo rústico de protección de patrimonio cultural.
Segundo.-Notifíquese esta orde ao concello.
Santiago de Compostela, 15 de maio de 2009.
Agustín Hernández Fernández de Rojas
Conselleiro de Medio Ambiente, Territorio
e Infraestruturas